'n Perd van 'n ander kleur | Netwerk24
'n Perd van 'n ander kleur
Deur Glenda Williams 28 Junie 2019 05:01
Die BMW X7 is allermins jou standaardgrootte voertuig. Hy laat ander voertuie – selfs sy groot X5-boetie – sommer klein lyk. Dié jongste model in die BMW X-reeks is groot, gesofistikeerd en weelderig.
Dis 'n kombinasie van die uitermatige luuksheid van die 7-reeks en die veelsydigheid van die X-model.
finweek het gou ontdek hoeveel van die fyner goed in die lewe hierdie spoggerige kolos in die BMW X7 xDrive 30d oplewer, een van twee dieselweergawes wat plaaslik beskikbaar is. 'n Petrolweergawe sal vanaf Oktober in Suid-Afrika beskikbaar wees.
Teen 1,8 m in sy sokkies, 5,15 m lank en 2 m breed, is die BMW X7 enorm, maar sy X-familiebande is duidelik. Soos sy boeties, oorheers die BMW-ontwerp alles. Dit sluit in sy kenmerkende niervormige sierrooster – die grootste in die geskiedenis van BMW – en die lae, breë luginlaat wat in die opvallende voorkant gehuisves is. Hy staan hoog en fier, en spog met 'n lang daklyn, met 'n spleetagterklap en chroomstaaf.
Aluminium-dakrelings, breë wielnisse en bonkige, dubbeluitlaatpype onderstreep 'n aggressiewe voorkoms. Hy het 'n enorme teenwoordigheid, letterlik en figuurlik.
Ruim, weelderige binneruim
Ook binne is dié voertuig ruim. Met plek vir sewe in drie rye sitplekke, kan hierdie motor veel meer as die gewone gesin in buitengewone gerief rondkarwei.
Die binnekant is so te sê 'n ewebeeld van BMW se vlagskip, die allerluukse 7-Reeks. Twee 12,3"-skerms – raakskermvertoon en ten volle digitale instrumente – oorheers die kajuit se instrumentepaneel.
Die X7 se rojale stuurruimte.
Oorvloedige standaard-aanbiedings sluit in ultrasagte leersitplekke, panoramiese glassondak wat tot by die derde ry insittendes strek, satnav, Bowers & Wilkins-klankstelsel, draadlose laai van selfone en koel- en warmbekerhouers. Vermaak vir die agterste insittendes word voorsien deur twee raakskerms.
So te sê alles kan na die individu se smaak verstel word; dryfmodus, binneligte, dryfhulpkenmerke, vertoonstellings, deurtoegang, sitplekgerief en spasiëring van sitplekke. Die veringhoogte kan ook verstel word.
Jy het 'n keuse van hoe jy met die motor kommunikeer – hetsy deur die iDrive-raakbeheerder, raakskerm, stemherkenning of gebare.
Iets waarvan ek nie gehou het nie, was die swierige glasratstang van die toetsmotor. Dit was ietwat buitensporig, en wanneer die son dit tref, kan dit nogal pla. Gelukkig is dit in die reël van leer gemaak.
Gewoonlik moet passasiers hulle soos 'n wafferse Houdini verdraai wanneer hulle by die derde ry wil uitklim, maar nie in hierdie vuurwa nie. Slaan die rugsteune van die tweede ry sitplekke plat en hulle skuif vorentoe en skuins opwaarts sodat dit baie ruimte vir in- en uitklim laat.
In die kattebak, met sy kragagterklap, is daar kontroles om die sitplekke te beheer en om die motor makliker te laai. Daar is ook 'n skakelaar wat die laaihoogte met 40 mm verlaag om die laaiwerk kinderspeletjies te maak.
Die X7 se sleepstang is netjies onder die motor se agterkant versteek en verskyn met die druk van 'n knoppie. Deur die hoogte van die vering te verlaag – wat met die afstandsleutel gedoen kan word voordat jy inklim – is dit veel makliker om by dié kolos in en uit te klim.
Al is hy so groot, is hy 'n droom om te bestuur. Dit voel nie soos 'n enorme bus wanneer jy agter die stuur inskuif nie, en dit hanteer ook nie soos 'n bus nie.
Hy voel eerder soos 'n middelslagmotor, en vir so 'n groot voertuig is hy besonder rats en stewig op sy voete. Net die ding vir 'n lang rit . . . Die X7 xDrive 30d se sitplekke is besonder gerieflik met veersagte kopleunings, goeie terugleunvermoë en verhit- en masseerfunksies.
Die X7 xDrive 30d se sitplekke is besonder gerieflik met veersagte kopleunings, goeie terugleunvermoë en verhit- en masseerfunksies.
En met die klankdigte kajuit word alle padgeruis en enjingeraas uitgedoof. Op die onderwerp van enjins, die turbo- aangejaagde 3-literdieselenjin het hope krag om hierdie lywige 2,4-tonner oorgenoeg woema te gee.
Die enjin lewer krag moeiteloos, aangesien hy gepaar is met 'n agtgang- outomatiese ratkas wat fyn ingestel is om selfs gladder ratverwisseling te bewerkstellig. Rygerief is uitmuntend, danksy die X7 xDrive 30d se gesofistikeerde onderstel en outomatiese selfnivelleerlugvering.
Ondanks dié sportsnutsvoertuig se grootte, is daar geen bakkanteling nie. Hy is heel besadig, selfs in draaie. En die opsionele aanpasbare stuur wat op die toetsvoertuig aangebring was, laat hom selfs die skerpste draaie flink vat.
Met sy veldrymodusse vir gruispaaie, sandpaaie, rotste en sneeu, kan hierdie swaargewig bykans enige terrein aanpak.
Deur xGRAVEL te kies vir die grondpaaie vol slaggate wat ons aangepak het, het die motor volkome ingestel vir die terrein, insluitend die oplig van die vering. Dit is maklik om te vergeet dat jy op 'n sinkplaatpad ry.
Trekkrag en hanteerstabiliteit is die taak van die BMW X7 se alwielaandrywing, wat wissel volgens hoe die trekkrag tussen die voor- en agterwiele verdeel word. Die elektronies beheerde ewenaarsluiter agter speel ook sy rol.
Hierdie volbloed nutsvoertuig sit op 'n teerpad en selfs op 'n sinkplaatpad met volle selfversekering, wat jou dryfmodus ook al is. Lewendige bestuur in sportmodus kombineer meer ratsheid weens 'n laer vering, stewiger stuur en beter padterugvoer.
Wanneer jy die sportmodus gebruik of vinniger as 138 km/h ry, sak die vering outomaties met 20 mm, tog is die rit steeds gemaklik. Nogtans is daar 'n duidelike verskil tussen gerief en gladheid tussen die sport- en geriefmodus.
Die derdegenerasie-vertoonpaneel is groter en vertoon meer inligting. En die hoogs gesofistikeerde bestuurderhulpstelsels maak dit selfs geriefliker en veiliger.
Stuur- en baanbeheerhulp, waarskuwing teen botsings van agter en baanvertrek-waarskuwing, spoedbeheer met remfunksie, en botsing- en voetganger- waarskuwing is standaardkenmerke. Parkeerhulp, wat trukamera- en tru-ryhulp insluit, is ook standaard. Met tru-ryhulp is dit 'n seën om dié lang, breë motor in knap spasies te parkeer.
Dis 'n fees van luukshede. Vir diegene wat graag wil spog met wat hulle het, of wat meer as die helfte van 'n sokkerspan in luukse gerief wil vervoer, is dit heel moontlik die motor daarvoor. Maar dit gaan 'n sakvol geld kos.
Die motor berg die stuurbewegings van die deel wat die motor vorentoe beweeg het saam met 'n spoed van 36 km/h. Dit kan dan die motor tot 50 meter agteruit op dieselfde lyn laat ry.
Jy hoef net die versneller en die rempedaal te gebruik en jou oog oor jou omgewing te hou.
Die BMW X7 xDrive30d is 'n buitengewoon groot motor wat al die kenmerke van 'n besonder luukse motor kombineer met die veelsydigheid van lewendige bestuurseienskappe wat van 'n sportsnutsvoert verwag word. Dit is beslis 'n statussimbool.
GETOETS: BMW X7 xDrive30d
Enjin: 3-liter, dubbelturbo-diesel
Krag/Wringkrag: 195 kW/620 Nm 0 - 100 km/h: 7 sekondes
Topspoed: 227 km/h
Veiligheid: Lugsakke en sylugsakke vir die bestuurder en voorste passasier, koplugsakke voor en agter